**Heusden** je općina od 45,557 stanovnika i grad od 1,280 stan. na jugu Nizozemske u Provinciji Sjeverni Brabant.

Općina Heusden proširena je 1935. kooptiranjem Općine Herpt, i 1997. općinama Drunen i Vlijmen.

Tako da se danas pored istoimenog grada, u njoj nalaze i naselja; Doeveren, Drunen, Elshout, Haarsteeg, Hedikhuizen, Heesbeen, Herpt, Nieuwkuijk, Oudheusden i Vlijmen, i zaseoci; De Hoeven, Fellenoord, Giersbergen , Kuikse Heide, Luttelherpt i Wolfshoek.

Paradoksalno je da su i Drunen sa 17,895 stan. i Vlijmen sa 15,825 stan. puno veći od samog Heusdena koji jedini ima status grada.

Geografske karakteristike
-------------------------

Heusden se prostire duž južne obale Rijeke Maas (Meuse), udaljen 15 km zapadno od centra 's-Hertogenboscha.
Pored grada prolazi autoput A4 (Rijksweg 4) kojim je povezan sa Antwerpenom, Rotterdamom i Duisburgom.

Historija
---------

Pogled iz zraka na utvrđeni Heusden
Grofovi Heusdena koji su ispočetka živjeli u zamku pored današnjeg naselja Oudheusden - odlučili su u 12. vijeku izgraditi novi zamak u močvari na meandru Rijeke Maas. Taj zamak je bio jedna od prvih utvrda sa opkopom u Niskim zemljama. Tokom vijekova konstantno je dograđivan sve do 1680. kad je grom udario u 40 metara visoki toranj u kome je bilo i skladište baruta. Zamak je potpuno razoren, a i grad je pretrpio golemu štetu.

Tokom 13. vijeka izniklo je snažno naselje između zamka i Rijeke Maas. Prvi bedemi sa gradskim vratima i tornjevima sagrađeni su u 14. vijeku, zahvaljujući naporima brabantskih vojvoda. Grofovi od Heusdena izumrli su tokom 14. vijeka, pa je Heusden zbog svog položaja na 
granici Brabatskog vojvodstva, Holandske grofovije i Vojvodstva Gelre postao predmet borbi između njih. U tim borbama pobijedili su Holandski grofovi pa je tako Heusden sve do 1815. ostao holandska utvrda na brabantskom teritoriju.

Grad se u 16. vijeku pridružio Nizozemskoj revoluciji pa je između 1580. - 1589. ojačan bastionima i opkopima. Utvrda je spektakularno proširena za dvanaestogodišnjeg primirja (1609. - 1621.), jer je bila strateški važna za obranu južnih granica Nizozemske Republike.
I za vladavine Batavijske Republika (1795. - 1806.) i marionetske Kraljevine Holandije (1806. – 1810.) Heusden je nastavio egzistirati kao vojnički grad.

To se promjenilo za Ujedinjene Kraljevine Nizozemske kad je kralj Willem I odlučio da mu Heusden kao utvrda više netreba.
Kako je Heusden financijski ovisio o vojsci, usljedilo je propadanje i osiromašenje grada.

Posljednji udarac osiromašenom i umornom gradu desio se za Drugog svjetskog rata kad su jedinice Wehrmachta prilikom povlačenja u novembru 1944. minirale gradsku vijećnicu, eksplozija je uništila zgradu a pod ruševinama je život izgubilo 134 stanovnika.

Nakon rata razmišljalo se da se sruši čitav grad i podigne potpuno novi, ali se od 1960-ih krenulo u njegovu obnovu.

Privreda
--------

Heusden je danas pretežno trgovačko- uslužni centar, od industrije ima brodogradilište *TeamCo Shipyard BV*, specijalizirano za gradnju riječnih brodova.

Izvori
------

1. 1 2 3 4 5 6 7  „*HeusdenMunicipality in Noord-Brabant (Netherlands)*" (engleski). City population. Pristupljeno 5.11.2022.
2. 1 2 3 4  „*Heusden (nabij Oud-Heusden) in Heusden (North Brabant)*" (engleski). City population. Pristupljeno 5.11.2022.
3. 1 2  „*Heusden*" (nizozemski). Plaatsengids. Pristupljeno 5.11.2022.
4. ↑  „*Drunen in Heusden (North Brabant)*" (engleski). City population. Pristupljeno 5.11.2022.
5. ↑  „*Vlijmen / Nieuwkuijk in Heusden (North Brabant)*" (engleski). City population. Pristupljeno 5.11.2022.
6. 1 2 3  „*Heusden Port*" (engleski). Cruise Mapper. Pristupljeno 5.11.2022.
7. 1 2 3 4 5  „*Heusden Netherlands*" (nizozemski). Vesting stad Heusden. Pristupljeno 05.11.2022.

Vanjske veze
------------

***Heusden*** na Wikimedijinoj ostavi

* *Gemeente Heusden* (službene stranice) ()